Simon Emil Ammitzbøll (LA), 2013-04-11:
Jeg vil da først og fremmest takke Dansk Folkeparti for at have givet rum for, at vi kan få en diskussion om emnet.
Jeg er jo ikke medlem af Forsvarsudvalget, men af Retsudvalget, og det er noget, som Retsudvalget også har interesseret sig en del for.
Vi har bl.a. haft de to ministre i samråd.
Vi har sågar også haft udenrigsministeren i samråd om spørgsmålet.
Jeg vil sige, at når vi ser på det her, skal man huske, at vores udgangspunkt som liberale er, at vi tager udgangspunkt i individet og i individets rettigheder.
Derfor er vi selvfølgelig altid bekymrede, hvis man kommer en situation, hvor mennesker kan blive slået ihjel, uden at der har været et ordentligt retsgrundlag bag det.
Det betyder i virkeligheden, at vi er glade for de besvarelser, der kom fra både justitsministeren og forsvarsministeren.
Og det er her, jeg kommer tilbage til udenrigsministeren, for da han var i samråd i Folketingets Retsudvalg, betryggede han jo netop, at Danmark selvfølgelig overholder reglerne, og forklarede, på hvilken måde vi gør det.
Vi var bekymrede, ligesom andre har givet udtryk for, inden vi havde det samråd med udenrigsministeren, men efter at vi havde ham i Retsudvalget, er vi faktisk blevet ret betryggede.
Så har der været noget diskussion: Nu kunne man glæde sig noget mere – Det Radikale Venstre var inde på det – for nu kommer der noget ekstra kontrol med efterretningstjenesten.
Vi er også glade for, at man går det lillebitte museskridt, som man nu har aftalt at man vil gå, men vi ville selvfølgelig være endnu mere trygge, hvis man lavede en kontrol med efterretningstjenesten, sådan som vi kender det fra de fleste andre vesteuropæiske lande, men som man har valgt ikke at have i Danmark.
Det ærgrer os selvfølgelig, for i Liberal Alliance har vi den holdning, at det er vigtigt, at vi har en efterretningstjeneste – selvfølgelig er det vigtigt, at vi kan bekæmpe terrorismen – men vi mener også, at der skal være en ordentlig kontrol med systemet.
Det er vi selvfølgelig ærgerlige over at vi ikke kunnet overbevise et flertal i Folketinget om at der skal være.
Men vi glæder os altid over de små skridt, når de går i vores retning.
Det må man jo gøre.
Endelig vil jeg sige, at det jo er dejligt, at et stort og bredt flertal i Folketinget har kunnet blive enige om et forslag til vedtagelse.
Her siger vi jo i virkeligheden, at man selvfølgelig kan bruge forskellige former for våben og også nye våben.
Det er jo ikke de enkelte våben, der gør forskellen.
Det er jo sådan set de regler, som man bruger dem efter, der er afgørende.
Jeg er sikker på, at der også har været nogle, der har været bange, dengang der kom geværer, at der var nogle, der har været bange, da der kom tanks, at der var nogle, der har været bange, da der kom fly, og sådan har det sikkert været hele vejen igennem.
Det er ikke våbenet som sådan, der er problemet.
Problemet er, under hvilke regler de skal benyttes.
Der er vi sådan set betryggede med de svar, vi har fået fra ministrene i dag, og, som jeg nu får lov til at sige for tredje gang, som vi tidligere har fået fra udenrigsministeren.
Det er måske sidste gang, jeg roser ham.
Jeg ved det ikke, men det er i hvert fald første gang.